Gerard ter Borch

**Gerardas Terborchas** (ol. **Gerard ter Borch**, kitaip *Terborch* arba *Terburg*, 1617 m. – 1681 m. gruodžio 8 d.) – olandų XVII a. baroko tapytojas. Tapė to meto interjero scenas, portretus.

## Biografija

Gerardas Terbochas gimė 1617 m. Zvolėje. Jo tėvas, bendravardis Terborchas, pramintas Vyresniuoju, buvo dailininkas. Terborcho motina Anna Bufken mirė 1621 m. Dailės mokslus Gerardas išėjo pas tėvą. Pirmieji Terborcho piešiniai datuojami 1625 m. 1632 m. Terborchas tikriausiai buvo Amsterdame. 1634 m. mokėsi Harleme pas peizažistą Pieter de Molijn ir 1635 m. įstojo į vietos dailininkų gildiją. Po to dailininkas daug keliavo. 1635 m. išvyko į Londoną, kur mokėsi dėdės Robert van Voerst studijoje. Londone tikriausiai susipažino su žymių portretistų, kaip Antonis van Deikas, darbais. 1636 m. Terborchas grįžo į Zvolę, po to kai mirė Robert van Voerst, tikriausiai nuo maro. Po to Terborchas lankėsi Italijoje ir, tikriausiai, Ispanijoje. 

1646 m. Terborchas buvo Miunsteryje, Vokietijoje, kur 1648 m. nutapė vieną garsiausių savo darbų − grupinio portreto pobūdžio istorinį paveikslą „Vestfalijos taikos sutarties sudarymo priesaika“, vaizduojantį taikos sudarymą tarp Olandijos ir Ispanijos. Po to Terborchas keliavo į Madridą, kur nutapė karaliaus Pilypo IV portretų. Tikriausiai dėl dvaro intrigų Terborchas paliko Ispaniją ir 1648 m. dokumentuotas Amsterdame. Po to − Hagoje, Kampene, ir 1653 m. Delfte buvo liudininku su Jan Vermeer pasižadėjimo sutarties pasirašyme. 1654 m. jis vedė Geertruyt Matthijs, su kuria nuo 1654 m. gyveno Deventeryje. Žinoma, kad Terborchas po to lankėsi kituose miestuose, bet likusį gyvenimą praleido Deventeryje, kur buvo miesto tarybos nariu ir mirė 1681 m. gruodžio 8 d. Palaidotas giminės kape Zvolėje.

Viso išliko ne daugiau 80 Terborcho paveikslų. Juose Terborchas dažniausiai vaizdavo to meto Olandijos pasiturinčiųjų klasės žmonių kasdieninio gyvenimo scenas namų aplinkoje. Ypač daug dėmesio teikė turtingų detalių vaizdavimui, satino, šilko audiniams. Paveikslai dažniausiai mažų matmenų. G. Terborcho mokiniu buvo Caspar Netscher (apie 1639−1684).

## Darbų galerija


Vaizdas:Westfaelischer Friede in Muenster (Gerard Terborch 1648).jpg|„Vestfalijos taikos sutarties sudarymo priesaika“ (1648, Londono nacionalinė galerija)
Vaizdas:Helena van der Schalcke as a Child 1648 Gerard ter Borch II.jpg|„Helena van der Schalcke“ (1648, Amsterdamo valstybinis muziejus)
Vaizdas:Woman in front of a mirror, by Gerard ter Borch (II).jpg|„Moteris priešais veidrodį“ (1652, Amsterdamo valstybinis muziejus)
Vaizdas:Gerard ter Borch (II) - Portrait-of-Catarina-van-Leunink.big.jpg|„Catarina van Leunink“ (1654-81, Ermitažas, Sankt Peterburgas)
Vaizdas:Gerard ter Borch the Younger - The Suitor's Visit - Google Art Project.jpg|„Gerbėjo apsilankymas“ (1658, Vašingtono nacionalinė dailės galerija)
Vaizdas:Gerard ter Borch d. J. 009b.jpg|„Moteris, skutanti obuolį“ (po 1660, Meno istorijos muziejus, Viena)
Vaizdas:Gerard ter Borch - The Letter - Google Art Project.jpg|„Laiškas“ (1660-65, Karališkoji kolekcija, JK)
Vaizdas:Gerard ter Borch (II) - The Concert - WGA22142.jpg|„Koncertas“ (apie 1675, Berlyno paveikslų galerija)
Vaizdas:Le Galant Militaire ou jeune femme à laquelle un homme offre de l'argent - Gerard ter Borch.jpg|Karinis Galantas, Luvro muziejus


## Išnašos

## Nuorodos

* Gerard ter Borch Encyclopaedia Britannica tinklalapyje
* Gerard ter Borch WGA tinklalapyje
* Vašingtono nacionalinės meno galerijos informacija 
* „Washington Post“ straipsnis